7 สายการบิน ยิ้มออก “นายกฯ” ตกปากจัดซอฟต์โลน 2.4 หมื่นลบ. ช่วยพยุงธุรกิจ ภายใน ต.ค.นี้
7 สายการบิน ยิ้มออก “นายกฯ” ตกปากจัดซอฟต์โลน 2.4 หมื่นลบ. ช่วยพยุงธุรกิจ ฝ่าวิกฤต "โควิด" ภายใน ต.ค.นี้
7 สายการบิน ยิ้มออก “นายกฯ” ตกปากจัดซอฟต์โลน 2.4 หมื่นลบ. ช่วยพยุงธุรกิจ ฝ่าวิกฤต "โควิด" ภายใน ต.ค.นี้
28 ส.ค. 2563

นายธรรศพลฐ์ แบเลเว็ดล์ ประธานกรรมการบริหาร บริษัท เอเชีย เอวิเอชั่น จำกัด(มหาชน) หรือ AAV ผู้บริหารสายการบินไทยแอร์เอเชีย เปิดเผยภายหลังกลุ่มธุรกิจสายการบินในประเทศไทย รวมตัวเข้าหารือกับ พล.อ.ประยุทธ์ จันทร์โอชา นายกรัฐมนตรี เมื่อช่วงเช้าวันนี้ (28 ส.ค.63) เพื่อขอให้รัฐบาลมีมาตรการช่วยเหลือภาคธุรกิจการบินของประเทศไทยที่ได้รับผลกระทบโควิด-19
โดยระบุว่า พล.อ.ประยุทธ์ จันทร์โอชา นายกรัฐมนตรี รับปากจะพิจารณาจัดหาสินเชื่อดอกเบี้ยต่ำ (ซอฟต์โลน) วงเงิน 2.4 หมื่นล้านบาทภายในเดือน ต.ค.นี้ เพื่อช่วยเสริมสภาพคล่องให้แก่สายการบินในประเทศ
นอกจากนี้ กลุ่มสายการบินยังขอให้รัฐบาลพิจารณาปรับลดภาษีสรรพสามิตน้ำมันอากาศยานและค่าธรรมเนียมการใช้สนามบิน เช่น เรื่อง packing free landing free ค่า surcharge ต่างๆ ที่เกี่ยวกับผู้โดยสารและการอำนวยความสะดวกด้านการจราจรทางอากาศด้วย
นายธรรศพลฐ์ กล่าวว่า ซอฟต์โลนที่ 7 สายการบินขอรวมกันเป็นจำนวน 24,000 ล้านบาทจะช่วยพยุงธุรกิจให้เดินต่อไปได้ โดยจะนำเงินซอฟต์โลนที่ได้จากรัฐบาลครึ่งหนึ่งไปจ่ายเงินเดือนให้พนักงาน ซึ่งพนักงานของทั้ง 7 สายการบิน มีจำนวนรวมกันประมาณ 2 หมื่นคน ส่วนอีกครึ่งหนึ่งจะนำไปใช้จ่ายทั่วไป
ทั้งนี้ เบื้องต้นได้ขอให้ภาครัฐกำหนดเงื่อนไขผ่อนชำระเงินกู้ดังกล่าวเป็นเวลา 5 ปี ในอัตราดอกเบี้ยต่ำที่ภาครัฐจะกำหนดต่อไป โดยเชื่อว่าการท่องเที่ยวน่าจะกลับมาฟื้นตัวได้ภายใน 1 ปี
 “วันนี้ถือว่ายิ้มออก เพราะนายกรัฐมนตรีรับปากว่า จะช่วยเหลือสายการบินต่างๆ ซึ่งก่อนหน้านี้ นายกรัฐมนตรีขอให้ช่วยดูแลพนักงานไว้ก่อน โดยนายกรัฐมนตรี ยืนยันว่า จะช่วยเหลือเรื่องซอฟต์โลนและค่าธรรมเนียมอื่นๆ ของท่าอากาศยานหรือของวิทยุการบิน ซึ่งนายกรัฐมนตรี และปลัดกระทรวงคมนาคม ยืนยัน จะรีบดำเนินการให้ภายในเดือนตุลาคมนี้และจะต่ออายุให้อีก 1 ปี และจะขยายเพิ่มไปจนถึงมีนาคมปี 2565″ นายธรรศพลฐ์ กล่าว
สำหรับ 7 สายการบินที่เข้าพบนายกรัฐมนตรีวันนี้ ได้แก่ สายการบินไทยแอร์เอเชีย ไทยแอร์เอเชียเอ็กซ์ ไทยสมายล์ ไทยไลอ้อนแอร์ ไทยเวียดเจ็ท บางกอกแอร์เวย์ส และ นกแอร์
 